РЕГЛАМЕНТ ЗА ИЗПЪЛНЕНИЕ (ЕС) № 54/2012 НА СЪВЕТА
от 23 януари 2012 година
за изпълнение на Регламент (ЕС) № 961/2010 относно ограничителни мерки срещу Иран
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Регламент (ЕС) № 961/2010 на Съвета от 25 октомври 2010 г. относно ограничителни мерки срещу Иран (1), и по-специално член 36, параграф 2 от него,
като има предвид, че:
(1)
На 25 октомври 2010 г. Съветът прие Регламент (ЕС) № 961/2010.
(2)
На 1 декември 2011 г. Съветът отново изрази сериозната си и задълбочаваща се загриженост във връзка с характера на ядрената програма на Иран и по-конкретно във връзка с констатациите за дейностите на Иран, свързани с разработването на ядрени технологии за военни цели, които са отразени в последния доклад на Международната агенция за атомна енергия (МААЕ). Във връзка с тези опасения и в съответствие с декларацията на Европейския съвет от 23 октомври 2011 г. Съветът постигна съгласие да разшири съществуващите санкции.
(3)
На 9 декември 2011 г. Европейският съвет одобри заключенията на Съвета от 1 декември 2011 г. и прикани Съвета да продължи работата си по разширяването на обхвата на ограничителните мерки на ЕС срещу Иран като приоритетен въпрос.
(4)
В съответствие с Решение 2012/35/ОВППС на Съвета от 23 януари 2012 г. за изменение на Решение 2010/413/ОВППС относно ограничителни мерки срещу Иран (2) в списъка на подлежащите на ограничителни мерки лица и образувания, който се съдържа в приложение VIII към Регламент (ЕС) № 961/2010, следва да бъдат добавени лица и образувания. Освен това вписванията за някои лица и образувания, включени в приложение VIII към Регламент (ЕС) № 961/2010, следва да бъдат изменени,
ПРИЕ НАСТОЯЩИЯ РЕГЛАМЕНТ:
Член 1
1. Лицата и образуванията, изброени в приложение I към настоящия регламент, се добавят към списъка, който се съдържа в приложение VIII към Регламент (ЕС) № 961/2010.
2. Образуванието, посочено в приложение II към настоящия регламент, се заличава от списъка, който се съдържа в приложение VIII към Регламент (ЕС) № 961/2010.
3. Вписванията в приложение VIII към Регламент (ЕС) № 961/2010 се изменят, както е предвидено в приложение III към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 23 януари 2012 година.